Diari Oficial de la Generalitat Valenciana


Sumari del DOGV 5023, del 08-06-2005 (2005/6538)

ACORD de 6 de maig de 2005, del Consell de la Generalitat, pel qual s'aprova el cens d'expresos polítics previst en els acords de 26 de març de 2002 i de 9 de gener de 2004, del Consell de la Generalitat.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5023

Data del DOGV
:   08-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6538


Data del document
:   06-05-2005

Organisme emissor
:   Conselleria de Justícia i Administracions Públiques

Tipus de document
:   Acord

Anàlisi jurídica

 Descriptors 

:   * cens
    * presoner polític
    * indemnització

ACORD de 6 de maig de 2005, del Consell de la Generalitat, pel qual s'aprova el cens d'expresos polítics previst en els acords de 26 de març de 2002 i de 9 de gener de 2004, del Consell de la Generalitat. [2005/M6538]
  
El Consell de la Generalitat, en la reunió del dia 6 de maig de 2005, va adoptar l'acord següent:
  
Les Corts Valencianes, mitjançant les resolucions números 28/V, d'1 de desembre de 1999, i 127/V, de 29 de maig de 2001, van acordar instar el Consell de la Generalitat per a procedir a l'elaboració d'un cens de les persones que, tenint la condició civil de valencians i incloses en els supòsits previstos en la Llei 46/1977, de 15 d'octubre, d'Amnistia, no hagueren percebut indemnitzacions a l'empara de la disposició addicional 18a de les lleis de pressupostos de l'estat per a 1990 i 1992.
  
Posteriorment i, atesa l'exigència de publicitat que requeria, el Consell de la Generalitat, mitjançant l'Acord de 26 de març de 2002, va facultar el conseller de Justícia i Administracions Públiques per a sotmetre a informació pública la iniciativa esmentada, a través d'una resolució, durant el termini de tres mesos a comptar de la publicació en el Diari Oficial de la Generalitat Valenciana.
  
En compliment de l'esmentat acord, es va publicar en el Diari Oficial de la Generalitat Valenciana núm. 4.280, de 27 de juny de 2002, la Resolució de 13 de maig de 2002, del conseller de Justícia i Administracions Públiques, per la qual es va iniciar l'elaboració del cens amb la indicació dels requisits que havien de reunir les persones sol·licitants:
  
- Tindre la condició civil de valencians.
  
- Haver patit penes de privació de llibertat per actes d'intencionalitat política per temps no inferior a tres anys, de conformitat amb la Llei 46/1977, de 15 d'octubre, d'Amnistia.
  
- Tindre complits 65 anys en la data de 31 de desembre de 2000.
  
- En cas de defunció, ser el/la vidu/vídua, la persona lligada al difunt/a per relació de convivència anàloga a la conjugal, o el/la fill/a amb discapacitat reconeguda oficialment.
  
El cens, amb caràcter provisional, va ser aprovat per Acord de 9 de gener de 2004, del Consell de la Generalitat; igualment, es concedia un nou termini per tal de completar la documentació per part d'aquelles persones que no havien pogut fer-ho en aquell moment i, també, valorar aquelles sol·licituds presentades amb posterioritat a l'acabament del termini inicialment concedit.
  
Una posterior Resolució de 16 de gener de 2004, del conseller de Justícia i Administracions Públiques, va fer públic el cens provisional (DOGV de 22 de gener de 2004), i va obrir un nou termini de presentació de sol·licituds i documentació.
  
Un vegada transcorregut el termini esmentat, revisades les sol·licituds presentades i examinada la documentació, i després de l'observança dels tràmits i gestions administratives previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per part de la Comissió constituïda a l'efecte, mitjançant una Resolució de 26 d'octubre de 2004, del conseller de Justícia i Administracions Públiques, s'ha elaborat el cens definitiu el qual s'acompanya com annex del present acord.
  
Per tot el susdit, i a proposta del conseller de Justícia i Administracions Públiques, el Consell de la Generalitat
  
ACORDA
  
Aprovar el cens de persones amb la condició civil de valencians, incloses en els supòsits de la Llei 46/1977, de 15 d'octubre, d'Amnistia, i que reunixen els requisits exigits en la llei i en l'Acord de 26 de març de 2002, del Consell de la Generalitat, per haver patit penes de privació de llibertat per actes d'intencionalitat política durant un període de temps no inferior a tres anys.
  
València, 6 de maig de 2005
  
La consellera secretària del Consell de la Generalitat, per substitució,
  
GEMA AMOR PÉREZ